Line Barfod (EL), 2010-01-28:
Jeg synes jo, at det, der burde være væsentligt at diskutere ved sådan en forespørgsel, er, hvad det er for et mål, vi har i forhold til kriminalforsorgen.
Jeg kan høre på hr. Kim Andersen, at målet bare er, at der skal være flere kroner og øre hvert år, end der var året før.
Nogle gange, når man hører regeringen og Dansk Folkeparti, lyder det, som om målet er, at der bliver sat så mange mennesker bag tremmer som muligt, og hvis bare der sidder rigtig mange i fængsel, bliver det gjort rigtig godt.
Jeg synes jo, at målet burde være, at der blev mindre kriminalitet i samfundet, altså at det, vi så på, var, hvor mange mennesker der bliver udsat for vold, for indbrud, for at få stjålet deres bil, for anden form for kriminalitet, der berører mennesker meget dybt, hvor meget organiseret kriminalitet vi har, både i forbindelse med banderne og den organiserede kriminalitet, der virkelig truer selve vores demokrati, altså det, der foregår vedrørende menneskehandel, prostitution, våben, narko osv.
Det er det, vi burde måle på.
Og så burde vi selvfølgelig også måle på, om vi formår at få de mennesker, der er kommet ud i kriminalitet, til at holde op med at begå kriminalitet.
Det burde være et af de vigtigste mål overhovedet, når vi ser på kriminalforsorgen, altså hvordan det går de mennesker, der kommer ud af fængslerne, og om de faktisk er bedre i stand til at klare sig i et kriminalitetsfrit liv, end de var, da de kom ind.
Denne regering og Dansk Folkeparti har desværre gjort, hvad de kunne for at sætte så mange som muligt i fængsel og for at gøre forholdene i fængslerne så slemme som muligt.
Det er gået hårdt ud over de ansatte i fængslerne, der får forringet deres arbejdsvilkår, og det går ud over målsætningen om, at dem, der kommer i fængsel, gerne skulle have noget uddannelse og noget hjælp, så de kommer ud af kriminaliteten.
Og vi står så oven i købet midt i, at vi har en meget alvorlig bandekrig, og det stiller ekstra store krav til indsatsen i fængslerne.
I vores naboland Sverige har man jo desværre i mange år haft en linje med nogle meget hårde vilkår i fængslerne, og det, som vi kan se, er, at det har ført til, at der er dannet bander i fængslerne.
Det har vi ikke set endnu i Danmark, men jeg frygter virkelig, at vi, hvis ikke vi får ændret den kurs, der bliver ført i øjeblikket, kommer til også at se det i Danmark.
Og det er altså nogle af de hårdeste bander, man kan få, dem, der dannes i fængslerne.
Samtidig ser vi jo, at flere og flere af de mennesker, der er nogenlunde velfungerende, og for hvem der er et godt håb om, at de ikke falder tilbage til kriminalitet, slet ikke kommer i fængsel.
Der har vi taget en lang række andre tiltag – der er samfundstjeneste og fodlænker og meget andet – og det betyder, som flere andre ordførere også har været inde på, at dem, der er tilbage i fængslerne, altså er nogle af dem, som har det allerhårdest og allersværest.
Derfor er der behov for, at vi sætter langt flere ressourcer af og forstår, at det, der skal til, altså er, at der skal være rigtig god uddannelse, rigtig gode arbejdsvilkår.
Dem, der arbejder i fængslerne, burde være nogle af dem, der har de allerbedste vilkår i dette land.
Det burde være fuldstændig udelukket, at man kunne være alene på en vagt.
Det burde være udelukket, at man ikke havde fået en lang og grundig uddannelse i, hvordan man skal håndtere en lang række forskellige situationer, der kan opstå, og hvordan man kan yde en god faglig indsats med at prøve at få folk ud af kriminalitet.
Det burde være det, der var fokus på.
Vi burde sikre, at de indsatte i den grad får tilbud om uddannelse, for at de har noget at komme ud til, sikre, at der bliver lagt en meget klar plan for, hvad der skal ske, når de kommer ud, så de ikke bare bliver løsladt til ingenting og falder tilbage til kriminalitet med det samme, men for alvor får gang i et nyt liv, og sikre, at der også er masser af ressourcer til Kriminalforsorgen i Frihed, som vi skal diskutere grundigere lidt senere i dag.
Vi burde sikre, at der er en løbende opfølgning, når folk er blevet løsladt, altså prøve at holde dem væk fra kriminalitet, prøve at holde dem i gang med uddannelse og arbejde, og hvad der nu skal til i deres liv, og vi burde selvfølgelig også sikre, at de har en bolig.
Der burde også være langt flere ressourcer i fængslerne til socialrådgivernes indsats, ikke bare med hensyn til at få ryddet op i den store gæld, som mange af de indsatte har, og hjælpe dem med at få lært, hvordan man holder styr på sin økonomi, få lagt et budget og holde det osv., men også få taget fat i de mange andre problemer, som rigtig mange af de indsatte har, så de ikke kommer ud til et liv i kaos, men i den tid, de er i fængslet, også kan få brugt tiden på at få orden på meget af det, der er.
Så der er i den grad brug for flere ressourcer, men også for, at fokus ikke skal være på at sætte så mange mennesker bag tremmer som muligt, men tværtimod på at undgå, at vi får sat folk i fængsel.